P. Csáky, podpredseda vlády SR: (2002-05-17):
Tento návrh novely zákona o správe majetku štátu má zabezpečiť vytvorenie aj materiálnych podmienok pre plynulý chod úradov vyšších územných celkov a ich zastupiteľstiev a obcí tak, ako to vyplýva z uznesenia vlády Slovenskej republiky č. 1073 zo 7. novembra 2001. Návrh novely zákona rieši možnosť, aby správcovia majetku štátu mohli dohodnúť nižšie nájomné pri nájme majetku štátu nebytových priestorov, ktorý bude slúžiť výlučne na činnosť úradu samosprávneho kraja a jeho zastupiteľstva a obci za podmienky, že táto bude majetok štátu využívať výlučne len na prenesený výkon štátnej správy na obec. Predkladaný návrh upravuje aj podmienky, za ktorých môže správca majetku štátu po prvé darovať hnuteľné veci štátu obci alebo vyššiemu územnému celku, ktoré budú slúžiť na prenesený výkon štátnej správy, a po druhé prenechať nehnuteľný majetok štátu do výpožičky neštátnym školám a neštátnym školským zariadeniam za podmienky jeho využívania na vyučovací proces alebo na činnosť s ním súvisiacu po predchádzajúcom súhlase Ministerstva školstva Slovenskej republiky. Vážené panie poslankyne, vážení páni poslanci, prijatím návrhu zákona, ktorým sa mení a dopĺňa zákon č. 278/1993 Z. z. o správe majetku štátu v znení neskorších predpisov, sa dosiahnú optimálne materiálno-technické podmienky pre plynulý chod úradov samosprávnych krajov a ich zastupiteľstiev a obcí, a preto vás žiadam o podporu na prijatie tohto zákona. Ďakujem pekne, pán predseda. J. Migaš, predseda NR SR: Nech sa páči, pán podpredseda, zaujmite miesto určené pre navrhovateľov. Prosil by som spravodajcu pána poslanca Maňku, aby uviedol stanovisko gestorského výboru. Nech sa páči. V. Maňka, poslanec: Vážený pán predseda Národnej rady, vážený pán podpredseda vlády, vážené kolegyne, vážení kolegovia, dovoľte mi, aby som v zmysle zákona č. 350/1996 Z. z. o rokovacom poriadku vystúpil k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov (tlač 1531), ako spravodajca výboru pre financie, rozpočet a menu. Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel ho zaradil na rokovanie 60. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a v § 68 zákona o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Vážený pán predseda, môžete otvoriť rozpravu. J. Migaš, predseda NR SR: Panie poslankyne, páni poslanci, pýtam sa, kto sa do rozpravy hlási ústne, pretože písomne sa neprihlásil nikto do rozpravy. Nikto. Vyhlasujem všeobecnú rozpravu o tomto bode programu za skončenú. Prerušujem rokovanie o tomto bode programu. Teraz pristúpime k prvému čítaniu o vládnom návrhu zákona o audítoroch a Slovenskej komore audítorov . Vládny návrh zákona ste dostali ako tlač 1533. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod č. 1748. Opäť tento návrh zákona uvedie pán podpredseda vlády. Nech sa páči.